B. Bugár, podpredseda NR SR: (2005-06-30):
S. Zubo, poslanec: Vážený pán predsedajúci, vážení páni ministri, vážené kolegyne, vážení kolegovia, v zmysle platných právnych predpisov predkladám jednu interpeláciu na predsedu vlády Slovenskej republiky Mikuláša Dzurindu v takomto znení: Vážený pán predseda vlády, ako je všeobecne známe, k 1. januáru 2005 došlo k rozdeleniu Železničnej spoločnosti Slovenskej republiky na dve štátne akciové spoločnosti, a to 1. Železničná spoločnosť Slovensko na zabezpečenie osobnej prepravy a 2. Železničná spoločnosť Cargo Slovakia na zabezpečenie nákladnej prepravy. Takýmto rozdelením železníc vznikla potreba pre Železničnú spoločnosť Slovensko riešiť prevádzkové otázky v oblasti technickej vybavenosti a údržby vozového parku a lokomotív. Logicky z týchto skutočností vyplýva, že na zabezpečenie potrebných služieb pre Železničnú spoločnosť Slovensko v súlade so zákonom o verejnom obstarávaní bude vypísaná verejná súťaž, prostredníctvom ktorej sa nájde pre spoločnosť najvýhodnejší dodávateľ požadovaných služieb. Skutočnosť je však iná. Podľa môjho názoru v rozpore so zákonom o verejnom obstarávaní realizáciou úloh súvisiacich so zabezpečením technických potrieb spoločnosti Železničná spoločnosť Slovensko, jej potreby, predovšetkým prenájom ťažných rušňov, opravy prostriedkov vo vlastníctve Železničnej spoločnosti Slovensko a celý rad ďalších, sú zadávané formou priamych objednávok bez výberového konania spoločnosti Cargo Slovakia. Vážený pán predseda vlády, dovoľte, aby som vám v súvislosti s uvedenými skutočnosťami položil niekoľko otázok: 1. Popierate skutočnosť, že pri rozdelení železníc Slovenska došlo k účelovému rozdeleniu, na jednej strane stratová časť ostala vo vlastníctve štátu a zisková časť, počíta sa s ňou, že bude privatizovaná, a k tomu všetkému táto dostala ešte aj bonbónik na tortu v podobe železničných dép a ďalších zariadení, bez ktorých štátna spoločnosť Železničná spoločnosť Slovensko nie je schopná zabezpečiť prevádzku? 2. Sú to len klebety a či závistlivé reči, ktoré tvrdia, že v novovzniknutom lukratívnom súkromnom podniku, s ktorým sa počíta, že teda bude privatizovaný, Cargo Slovakia, od ktorého služieb a technického vybavenia závisí prevádzka Železničnej spoločnosti Slovensko,  jedným z rozhodujúcich riadiacich pracovníkov je váš brat? 3. Čo viedlo vládu k tomu, že zo siete štátnej Železničnej spoločnosti Slovensko boli vyčlenené pre ňu nevyhnutné potrebné rušňové depá a opravárenské dielne a tieto boli pričlenené do spoločnosti Cargo Slovakia určenej na privatizáciu s vedomím, že po privatizácii Cargo Slovakia štátny podnik Železničná spoločnosť Slovensko bude odkázaná s bežnými a strednými opravami svojho vozového a lokomotívového parku na dobrosrdečnosť a či ochotu súkromnej spoločnosti Cargo Slovakia? 4. Nemáte pocit, že ide o vytvorenie lukratívneho obchodu pre súkromnú spoločnosť Cargo Slovakia na úkor daňových poplatníkov Slovenskej republiky? 5. Skutočne nemáte pocit, že v celej tejto záležitosti je až neuveriteľne veľa náhod a nedorozumení, ktoré jednoznačne smerujú v neprospech daňových poplatníkov Slovenska a v prospech spoločnosti Cargo Slovakia, v ktorej, ako sa tvrdí, pracuje aj váš brat? Ďakujem.